যূথিকা : দেখুন, আমাদের মতো ঘরের মেয়েরা তখনও যেতো না, তখনও আঙ্গুরবালা, ইন্দুবালা, হরিমতী – এরাই কিন্তু গাইছে। আমি যখন প্রথম যাই, তার আগে কমল দাশগুপ্তের বোন এসেছিলেন। কিন্তু একটা না দুটো গান করে তার বিয়েথা হয়ে গেল, তারপর বাইরে চলে গেল। কিন্তু এরপরে আমি প্রথম ওখানকার শিল্পী এবং তারপরে আমার প্রথম গান ‘সাঁঝের তারকা’ যখন খুব হিট করলো তখন আমার মতো সব মেয়ে ওখানে ঢুকতে আরম্ভ করলো। তারপর ছেলে – এই জগন্ময়, হেমন্ত, সত্য চৌধুরী – এরা তখন শুরু করলো। আর এদের মধ্যে আমি ছিলাম ওখানে সব থেকে সিনিয়র। তখন আর যারা আসতো তাদের কিরকম – খুব একটা শেখেনি, কিন্তু আমার ভালো লাগতো রেণুকা ভৌমিকের গলাটা। ভালো লাগতো পারুল কর – তার গলাটা একটু মোটা – তাহলেও ওকে কমল দাশগুপ্তই সব সুর করে দিতেন।